b'\n_START_ARTICLE_\nEuro-IX\n_START_SECTION_\nForumuri\n_START_PARAGRAPH_\nDe dou\xc4\x83 ori pe an, reprezentan\xc8\x9bii Internet Exchange-urilor membre se \xc3\xaent\xc3\xa2lnesc \xc3\xaen cadrul unui Forum organizat \xc3\xaen Europa, la care se discut\xc4\x83 probleme specifice domeniului \xc8\x99i se \xc3\xaemp\xc4\x83rt\xc4\x83\xc8\x99esc experien\xc8\x9be \xc8\x99i idei. Pe l\xc3\xa2ng\xc4\x83 ace\xc8\x99tia, la Forumuri mai particip\xc4\x83 \xc8\x99i reprezentan\xc8\x9bi ai furnizorilor de echipamente care patroneaz\xc4\x83 organiza\xc8\x9bia, c\xc3\xa2t \xc8\x99i invita\xc8\x9bi din partea furnizorilor de servicii de con\xc8\x9binut (Akamai, Google, Cloudflare, LinkedIn etc.) sau ai altor organiza\xc8\x9bii partenere (Internet Society, RIPE NCC etc.).\n_START_SECTION_\nForumul de la Bucure\xc8\x99ti\n_START_PARAGRAPH_\n\xc3\x8en perioada 26 - 28 octombrie 2014 s-a desf\xc4\x83\xc8\x99urat primul Forum Euro-IX din Rom\xc3\xa2nia, la Bucure\xc8\x99ti. Ini\xc8\x9biatorul propunerii \xc8\x99i gazda evenimentului a fost InterLAN Internet Exchange, singurul membru din Rom\xc3\xa2nia \xc3\xaen cadrul organiza\xc8\x9biei. Loca\xc8\x9bia aleas\xc4\x83 a fost la momentul respectiv \xc8\x99i este \xc8\x99i \xc3\xaen momentul de fa\xc8\x9b\xc4\x83 cel mai estic punct din Europa unde s-a \xc8\x9binut vreodat\xc4\x83 un Forum Euro-IX. Evenimentul a fost urmat pe data de 29 octombrie de prima conferin\xc8\x9b\xc4\x83 de tip NOG din Rom\xc3\xa2nia, RONOG .\n_START_SECTION_\nIXP Directory\n_START_PARAGRAPH_\nEuro-IX pune la dispozi\xc8\x9bie public un director cu IXP-urile din \xc3\xaentreaga lume. Lista de membri poate fi filtrat\xc4\x83 dup\xc4\x83 regiunea din care fac parte iar fiecare membru are indicat \xc3\xaen dreptul s\xc4\x83u categoria din care face parte.\n_START_SECTION_\nIXP Service Matrix\n_START_PARAGRAPH_\nMatricea serviciilor oferite de IXP-uri este disponibil\xc4\x83 sub forma unui tabel cu lista serviciilor oferite de acestea \xc3\xaempreun\xc4\x83 cu principalele caracteristici.\n_START_SECTION_\nFilmul "The Internet Revealed"\n_START_PARAGRAPH_\nLa sf\xc3\xa2r\xc8\x99itul anului 2008, Euro-IX a lansat o competi\xc8\x9bie pentru crearea unui film de scurt metraj denumit The Internet Revealed care s\xc4\x83 explice modul de func\xc8\x9bionare al re\xc8\x9belei Internet \xc8\x99i rolul Internet Exchange-urilor \xc3\xaen cadrul acestei re\xc8\x9bele, c\xc3\xa2\xc8\x99tig\xc4\x83torul acesteia urm\xc3\xa2nd s\xc4\x83 primeasc\xc4\x83 un premiu de 25.000 de euro. Filmul a fost realizat \xc3\xaen anul 2010 \xc8\x99i p\xc3\xa2n\xc4\x83 \xc3\xaen momentul de fa\xc8\x9b\xc4\x83 a fost dublat \xc3\xaen mai multe limbi cu ajutorul membrilor: rom\xc3\xa2n\xc4\x83, francez\xc4\x83, german\xc4\x83, italian\xc4\x83, spaniol\xc4\x83, portughez\xc4\x83, ceh\xc4\x83, rus\xc4\x83, arab\xc4\x83 \xc8\x99i chinez\xc4\x83. Dublajul versiunii \xc3\xaen limba rom\xc3\xa2n\xc4\x83 a fost realizat de InterLAN Internet Exchange. Toate versiunile filmului de scurt metraj sunt disponibile pe canalul oficial de YouTube al Euro-IX.'